Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 109/12/6603	Brezno, 19.9.2012
EEČ : 2-46-80-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Brezno
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 290,00 € 
b.	Peňažná suma určená na všeobecne prospešné účely: 50,00 € 
c.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OR PZ v Brezne pod spisovou značkou ORP-92/BR-BR-2012.
Dňa 22.10.2011 v čase o 02.30 hod. v Brezne, na Nábreží Dukelských Hrdinov, v klube Sírius zo šatne odcudzil dámsku kabelku z koženky béžovej farby, v ktorej sa nachádzala čierna bunda, šatka, čierna kožená peňaženka s finančnou hotovosťou  4 €, občiansky preukaz, karta poistenca poisťovne Dôvera, čipová karta SAD Zvolen, preukážka na vlak na meno XXXXX XXXXX, mobilný telefón zn. Sony XXXXX mini a mobilný telefón zn. Sony XXXXX, parfum zn. Dolce XXXXX Blue 100 ml a dve strieborné retiazky, čím spôsobil XXXXX, nar. XXXXX, trvale bytom XXXXX, XXXXX škodu vo výške 290 €,
a takého konania sa dopustil napriek tomu, že mu rozhodnutím Obvodného úradu v Brezne, odborom všeobecnej vnútornej správy č. P 366/11 zo dňa 10.08.2011, právoplatným dňa 10.08.2011 bola uložená pokuta za priestupok proti majetku podľa § 50 ods. 1 zák. 372/1990 Zb. o priestupkoch v znení neskorších predpisov vo výške 20 €, 
Odôvodnenie: 
Poverený policajt OO PZ v Brezne uznesením č. ORP-92/BR-BR-2012 zo dňa 24.02.2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin krádeže podľa § 212 ods. 2 písm. f) Tr. zák. na tom skutkovom základe, ako je uvedené vo výrokovej časti tohto rozhodnutia. 

Dňa 30.04.2012 bol Okresnej prokuratúre v Brezne v uvedenej trestnej veci doručený návrh povereného policajta OO PZ v Brezne na podanie obžaloby. 

Vykonaným dokazovaním v prípravnom konaní bolo preukázané, že obvinený svojim konaním naplnil všetky zákonné znaky skutkovej podstaty prečinu krádeže podľa § 212 ods. 2 písm. f) Tr. zákona.

Z preskúmania spisového materiálu vyplýva, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Obvinený sa v priebehu prípravného konania ku spáchaniu skutku priznal. Uviedol, že mu je ľúto, čo spravil, a že je ochotný poškodenej škodu zaplatiť. Niekedy koncom októbra bol v klube Sírius. Lístok od šatne, ktorý našiel na zemi, vzal a išiel s ním do šatne, kde mu zamestnankyňa odovzdala dámsku kalbelku béžovej farby. Potom s ňou z klubu odišiel, kabelku si nechal doma.

Vzhľadom na vyššie uvedené skutočnosti bola vec dňa 09.05.2012 so súhlasom prokurátorky predložená probačnému a mediačnému úradníkovi Okresného súdu v Brezne na vykonanie mediácie. 

Zo správy probačnej a mediačnej úradníčky Okresného súdu v Brezne zo dňa 14.09.2012 o výsledku mediácie vyplýva, že obvinený sa v rámci mediácie priznal ku skutku, ktorý mu je kladený za vinu. Uviedol, že ho mrzí, čo sa stalo a svoje konanie úprimne ľutuje. Bol to len skrat. Dal prísľub, že v budúcnosti sa vyvaruje obdobného konania. Poškodenej sa za svoje konanie ospravedlnil. Obvinený dňa 04.06.2012 nahradil poskodenej spôsobenú škodu vo výške 290 €, o čom predložil doklad o úhrade. Dňa 14.09.2012 obvinený poukázal na účet prokuratúry č. 7000165 659/8180, VS: 10912 sumu 50 € určenú na všeobecne prospešné účely, z ktorej 100 %, t.j. 50 € je určených na peňažnú pomoc obetiam trestnej činnosti. Následne bol dňa 14.09.2012 pred probačnou a mediačnou úradníčkou Okresného súdu v Brezne uzatvorený zmier medzi obvineným XXXXX a poškodenou XXXXX. 

Obvinený XXXXX je študentom, doposiaľ sa dopustil dvoch preistupkov proti majetku a nebol doposiaľ súdom trestaný. 

Nakoľko obvinený a poškodená uzavreli zmier, súhlasili s jeho schválením, obvinený vyhlásil, že spáchal skutok, pre ktorý je stíhaný a vyhlásenie urobil slobodne, vážne a určito, nahradil škodu spôsobenú trestným činom v plnom rozsahu a zároveň zložil na účet prokuratúry sumu určenú na všeobecne prospešné účely, ktorá nie je zrejme neprimeraná závažnosti spáchanej trestnej činnosti a tiež vzhľadom na povahu a závažnosť spáchaného činu, na osobu obvineného a jeho osobné a majetkové pomery možno konštatovať, že v danom prípade boli splnené všetky zákonné podmienky ustanovenia § 220 ods. 1 Tr. por. 

Vzhľadom na vyššie uvedené som rozhodla tak, ako je uvedené vo výrokovej časti tohto rozhodnutia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Kupcová
prokurátorka